KIRJALLINEN KYSYMYS E-2597/02 esittäjä(t): Olivier Dupuis (NI) komissiolle. Zouhair Yahyaouin olosuhteet vankilassa.



Virallinen lehti nro 155 E , 03/07/2003 s. 0027 - 0027



KIRJALLINEN KYSYMYS E-2597/02 esittäjä(t): Olivier Dupuis (NI) komissiolle (18. syyskuuta 2002) Aihe: Zouhair Yahyaouin olosuhteet vankilassa Zouhair Yahyaoui, jota kutsutaan nimellä Ettounsi ja joka toimittaa TUNéZINE-nimistä Internet-sivustoa, sai tämän vuoden kesäkuussa kolmen vuoden vankeusrangaistuksen. Oikeudenkäynti, jossa hänet tuomittiin, oli pelkkä farssi (esimerkiksi kukaan hänen asianajajistaan ei voinut puolustaa häntä ensimmäisen asteen oikeusistuimessa eikä hovioikeudessa). Häntä pidetään tällä hetkellä vangittuna Borj el Amrin vankilassa, jossa hänen perheensä vastikään vieraili. Hänen ruumiillinen ja henkinen vointinsa on erinomainen huolimatta vankilan epäinhimillisistä olosuhteista. Vangeilla on oikeus käyttää vettä vain vajaan tunnin ajan vuorokaudessa yöllä ja silloinkin he saavat sitä hyvin vähän. Suurin osa vangeista kärsii tarttuvista ihosairauksista, joita on mahdotonta hoitaa, jos ei ole riittävästi vettä käytössä. Roskia ja jätteitä ei korjata pois moneen päivään, ja vangit joutuvat keräämään niitä peittoihin. Käymälöissä ei ole huuhtelulaitteita. Yli kahdeksankymmentä vankia joutuu jakamaan saman sellin, jossa heitä nukkuu aina kaksi 75 cm:n levyisillä makuulavoilla. Nämä olosuhteet edesauttavat hajujen, torakoiden, kirppujen, hyttysten ja muiden hyönteisten leviämistä uskomattomassa määrin. Vangit eivät pysty nukkumaan yöllä eivätkä päivällä. Ruoka on ihmisille syötäväksi kelpaamatonta ja se tarjotaan astioista, joita ei koskaan pestä. Vain pieni osa perheiden tuomista ruoista annetaan vangeille päivän päätteeksi, jolloin ruoat eivät yleensä enää ole syötäväksi kelpaavia. Loput ruoasta eli suurin osa katoaa. Likaiset olosuhteet eivät ole seurausta huolimattomuudesta tai puutteellisesta kunnossapidosta, vaan ne on luotu tietoisesti ja tarkoituksellisesti vankien nöyryyttämiseksi. Onko komissio tietoinen olosuhteista Borj el Amrin vankilassa, jossa Zouhair Yahyaoui kärsii vankeusrangaistusta? Onko komissio yleisemmin tietoinen Tunisian vankeinhoitolaitoksen tilasta? Mitä aloitteita komissio on tehnyt tai aikoo tehdä, jotta Tunisian viranomaiset ryhtyisivät kiireellisesti välttämättömiin toimiin ihmisarvoisten olosuhteiden luomiseksi vankiloihin? Christopher Pattenin komission puolesta antamayhteinen vastauskirjallisiin kysymyksiin E-2526/02, E-2597/02 ja E-2629/02 (8. lokakuuta 2002) Komissio tietää sekä Tunisian vankilaoloihin yleisesti että kyseisiin tapauksiin liittyvät ongelmat. Vankilaoloista komissiolla ei ole asiantuntijoiden lausuntoa eikä erityisiä aihetta koskevia tutkimuksia. Punaisen Ristin kansainvälinen komitea ei pääse tunisialaisiin vankiloihin. Komissio pahoittelee puolueettoman tiedon puuttumista, jonka vuoksi laaja nälkälakko, johon kysymyksessä viitataan, on sitäkin huolestuttavampi. Kuten komissio vahvisti aikaisemmin vastauksessaan parlamentin jäsenten Cappaton ja Dupuis'n esittämiin kysymyksiin E-1845/02 ja P-2065/02(1), Zouhair Yahyaouin tapaus huolestuttaa myös komissiota, joka on erityisen huolissaan siitä, millaisissa oloissa häntä vankien ja vierailijoiden kuvausten mukaan pidetään Bordj El-Amrin vankilassa. Komissio muistuttaa Tunisian viranomaisia säännöllisesti siitä, että ilmaisunvapautta on kunnioitettava luovuttamattomana oikeutena ja että kansalaisyhteiskunnan on voitava todella osallistua julkiseen elämään. Näihin kysymyksiin liittyen komissio on huolissaan myös Abdallah Zouarin uudesta pidätyksestä ja häneen kohdistetun hallinnollisen toimen perusteista. Assosiaatiosopimuksen keskeyttäminen edellyttäisi neuvoston yksimielistä päätöstä ja sen pääasiallinen seuraus olisi, että Euroopan unioni ei enää voisi käydä säännöllistä poliittista vuoropuhelua Tunisian kanssa, ja se vaarantaisi Tunisian ja unionin välisen yhteistyön, jolla on myönteisiä vaikutuksia Tunisian yhteiskunnan kehittymiseen kokonaisuudessaan. Vaikuttaakseen myönteisesti lain ja oikeuden käytön kehitykseen Tunisiassa komissio valmistelee sen uudenaikaistamiseen liittyvää ohjelmaa, johon voisi liittyä vankila-alan uudistukseen liittyä osa ja jonka tavoitteena laajemmassa mielessä on aloittaa uudenaikaistamiskehitys kaikkien lain ja oikeuden alan toimijoiden keskuudessa. (1) EYVL C 52 E, 6.3.2003, s. 107.